OBRAZLOŽENJE

U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost (dalje u tekstu „Direktiva o PDV-u”), Vijeće, djelujući jednoglasno na prijedlog Komisije, može bilo kojoj državi članici odobriti primjenu posebnih mjera odstupanja od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza. Dopisom evidentiranim pri Komisiji 12. rujna 2018. Belgija je zatražila odobrenje za nastavak izuzimanja od plaćanja PDV-a poreznih obveznika čiji godišnji promet ne prelazi 25 000 EUR. U skladu s člankom 395. stavkom 2. Direktive o PDV-u Komisija je dopisom od 14. rujna 2018. obavijestila druge države članice. Dopisom od 17. rujna 2018. Komisija je obavijestila Belgiju da ima sve informacije potrebne za razmatranje zahtjeva.

1.KONTEKST PRIJEDLOGA

•Razlozi i ciljevi prijedloga

Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući izuzeće poreznih obveznika čiji je godišnji promet niži od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine. Na temelju članka 285. Direktive o PDV-u države članice koje nisu primijenile članak 14. Direktive Vijeća 67/228/EEZ mogu izuzeti porezne obveznike kojima prag ne prelazi 5 000 EUR. Budući da Belgija nije primijenila tu mogućnost, u njoj se primjenjivao iznimno nizak prag, koji je 2012. iznosio 5 580 EUR. Na zahtjev Belgije, Provedbenom odlukom Vijeća 2013/53/EU Vijeće je Belgiji odobrilo izuzeće od plaćanja PDV-a za porezne obveznike čiji godišnji promet ne prelazi 25 000 EUR do 31. prosinca 2015. Ta je odluka produljena Provedbenom odlukom Vijeća (EU) 2015/2348 do 31. prosinca 2018. Belgija je zatražila produljenje te mjere za još jedno ograničeno razdoblje. Belgija je navela da se posebnom mjerom smanjuje administrativno opterećenje za porezne obveznike i za porezna tijela. Njome se, dakle, pridonosi pojednostavnjenju naplate poreza, kako je utvrđeno člankom 395. stavkom 1. Direktive o PDV-u. Mjera je potpuno neobvezna za porezne obveznike, a takva će i ostati. Prema tvrdnjama Belgije na kraju 2017. otprilike 142 000 poreznih obveznika, odnosno 15 % svih registriranih poreznih obveznika, koristilo je posebnu mjeru. Učinak posebne mjere na prihode od PDV-a je zanemariv. Uzimajući u obzir potencijalan pozitivan učinak na smanjenje administrativnog opterećenja za poduzeća i poreznu upravu bez znatnog utjecaja na ukupni prihod od PDV-a, predlaže se produljenje odstupanja za još jedno ograničeno razdoblje do 31. prosinca 2021.

Komisija je nedavno predstavila prijedlog izmjene članaka od 281. do 294. Direktive 2006/112/EZ kojima se uređuje posebna odredba za mala poduzeća. Stoga je moguće da direktiva o izmjeni tih članaka stupi na snagu i da se njome utvrdi datum od kojeg države članice moraju primjenjivati nacionalne odredbe za njezinu provedbu. Ako se taj datum utvrdi prije isteka odstupanja 31. prosinca 2021., ova bi se Odluka trebala prestati primjenjivati.

•Dosljednost s postojećim odredbama politike u određenom području

Slična odstupanja odobrena su drugim državama članicama. Luksemburgu je odobren prag od 30 000 EUR, Estoniji prag od 40 000 EUR, Italiji prag od 65 000 EUR, Hrvatskoj prag od 45 000 EUR, Latviji prag od 40 000 EUR i Rumunjskoj prag od 88 500 EUR.

Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Kako je najavljeno u Akcijskom planu o PDV-u i Programu rada Komisije za 2017., nedavno je predstavljen prijedlog Komisije o odredbi za MSP-ove.

Stoga se predlaže odobrenje za mjeru odstupanja do 31. prosinca 2021. ili do datuma od kojeg države članice primjenjuju bilo koje nacionalne odredbe koje su dužne donijeti u slučaju donošenja direktive kojom se izmjenjuju članci od 281. do 294. Direktive 2006/112/EZ.

•Dosljednost u odnosu na druge politike Unije

Mjera je u skladu s ciljevima Unije za malo poduzetništvo, kako je utvrđeno u Komunikaciji Komisije „Počnimo od malih” – „Small Business Act za Europu”, kojom se države članice poziva da uzmu u obzir posebna obilježja MSP-ova pri izradi zakonodavstva i pojednostavne postojeće regulatorno okruženje.

2.PRAVNA OSNOVA, SUPSIDIJARNOST I PROPORCIONALNOST